
Centrat pe dinamica relaţiilor dintre adevăr şi recunoaştere, acest stu- 
diu avansează următorul set de ipoteze: 1) între „esența adevărului”, ca 
revelaţie şi experiență referențială, instanță cognitivă şi morală supremă 
şi diferitele întruchipări ale adevărurilor parțiale, provizorii şi relative 
există un spațiu operațional de gândire şi acțiune propice adevărurilor, 
denumite de noi comprehensive; 2) în aspiraţia permanentă de depăşire a 
adevărurilor parţiale şi apropiere asimptotică de „esenţa adevărului”, ade- 
vărul comprehensiv este acea stare de veghe a conştiinţei de sine pândită de 
nelinişti şi îndoială, care, prin căutările credinței şi rațiunii, devine capabilă 
de recunoaştere; 3) adevărul comprehensiv este, din punct de vedere exten- 
sional, o recunoaştere în plan informaţional-cognitiv, iar din punct de ve- 
dere intensional, recunoaştere în plan axiologic şi moral; 4) dacă prin com- 
prehensiune recunoaştem ceva sau pe celălalt, atunci comprehensiunea şi 
recunoaşterea interacționează, iar drumul spre o cultură a recunoaşterii se 
poate realiza prin trăirea adevărului comprehensiv ca adevăr-recunoaştere 
orientat spre înțelegere şi comunicare; 5) drumul spre o cultură a recu- 
noaşterii, adevărată provocare pentru fiecare dintre noi, presupune pro- 
iectarea şi implementarea unui model uman. Modelul antropologic propus 
în această lucrare porneşte de la dinamica ipostazelor umanului. Conform 
acestui model, natura umană, ca esență naturală a ceea ce este omenesc 
şi condiția umană a împlinirii morale şi spirituale, se întâlnesc în esența 
umană sintetizată prin ceea ce Sfântul Părinte loan Paul al II-lea denumea 
persoana în act!. Modelând omul real, failibil şi creativ, prin dinamica ipos- 
tazelor sale, configurăm un adevăr comprehensiv privind ființa umană, 
adevăr pe care se întemeiază o cultură a recunoaşterii. De altfel, ideea cen- 
trală a demersului nostru este aceea că între recunoaştere şi comprehensi- 
une există o legătură profundă, organică pentru adevărul comprehensiv ce 
stă la baza culturii recunoaşterii. 

Argumentarea acestor ipoteze se structurează în prezentul studiu ast- 
fel: I) Orizonturile adevărului şi nevoia de comprehensiune; Il) Adevărul 


1 Karol Wogryta, The Acting Person, D. Reidel Publishing Company, Dordrecht 1980; de 
asemenea, versiunea franceză: Personne et acte, Editions du Centurion, Paris 1983; lucra- 
rea originală în limba polonă a apărut cu titlul Osoba i czyn. 

comprehensiv ca adevăr-recunoaştere; III) Omul failibil, ipostazele uma- 
nului şi adevărul comprehensiv; IV) Comprehensiune şi adevăr: spre o cul- 
tură a recunoaşterii. Aceasta înseamnă că, după ce vom urmări succint 
„meandrele adevărului” în teoria cunoaşterii şi hermeneutică, vom recon- 
strui, prin interacțiunile ce stabilesc între nelinişte, îndoială, credință şi 
rațiune acea stare a conştiinţei de sine care, prin înțelegerea şi recunoaş- 
terea celuilalt sau a ceva şi prin orientarea spre comunicare şi comuniu- 
ne, capătă denumirea de adevăr comprehensiv. Vom elabora, apoi, pornind 
de la ipostazele umanului, un model antropologic ce defineşte omul faili- 
bil, autor al adevărului comprehensiv orientat spre cultura recunoaşterii. 
Aceasta, deoarece omul infailibil, ferit de nelinişti şi îndoieli, trăind numai 
în revelație şi adevăr absolut, este un ideal-tip. Omul failibil este, de fapt, 
ființa concretă ce are nevoie de comprehensiune şi recunoaştere şi este, la 
rândul său, capabilă de acestea după îndelungi căutări. Omul failibil este 
acela care, prin trăirea adevărurilor comprehensive, îşi antrenează capaci- 
tatea de a recunoaşte, de a recunoaşte, în primul rând, propria failibilitate, 
aspirând, astfel, spre o cultură a recunoaşterii. 


1. Orizonturile adevărului şi nevoia de comprehensiune 


Cercetările din logică şi epistemologie au contribuit la acumularea unei 
bogate problematici a adevărului, din care nu lipsesc o serie de aspecte 
importante: natura, criteriile, dimensiunile, felurile adevărului etc. Co- 
respondența cu realitatea, verificarea coerenței argumentării, obținerea 
succesului au deschis orizonturi de expresie, întemeind totodată criterii de 
legitimare a adevărului. Nu întâmplător, se vorbeşte, în acest sens, despre 
adevărul-corespondenţă, adevărul-coerenţă, adevărul-utilitate. Experiența, 
credința, rațiunea au devenit, fiecare în parte, surse şi căi ale adevărului. 
În acelaşi timp, adevărul a căpătat forme diferite: a priori şi a posteriori, 
analitic şi sintetic, absolut şi relativ, abstract şi concret, teoretic şi empiric, 
formal şi experimental, iar în funcție de registrul existenţial, el se manifestă 
ca factual, logic, matematic, ştiinţific, artistic, filozofic, religios. 

O direcţie fecundă în cercetarea adevărului a furnizat-o teoria seman- 
tică a adevărului, elaborată de Alfred Tarski, mai precis, metoda sa de 
formalizare sistematică a relaţiilor dintre expresii şi obiectele pe care aces- 
tea le desemnează. Prin înțelegerea consecinței logice ca o transmitere a 
adevărului şi reabilitarea noțiunii de adevăr prin corespondenţă, Tarski 
a introdus un spirit realist în domeniul logicii, pândit adesea, ca urmare 
a exceselor coerentismului, de un formalism steril. Pe drumul deschis de 
Tarski, Hans Herzberger a dezvăluit aspectul semantic al dimensiunilor 
alethice, elucidând supoziţiile de sens ce însoțesc faptul corespondenței şi 

care fac din aceasta o realitate posibilă. Astfel, a fost introdusă competența 
semantică, adevărul însemnând: corespondență + competenţă semantică. 
Distincția din interiorul semanticii dintre teoria sensului şi teoria referinței a 
permis cercetarea dimensiunilor referenţiale ale adevărului. Însăşi ideea de 
corespondență se instituie ca o dimensiune referențială a adevărului, com- 
portând grade diferite. Mergând pe acest drum, Petre Botezatu a arătat că 
cele patru dimensiuni alethice — corespondența, reprezentarea, referința şi 
informaţia — necesită un procedeu de evaluare ce conduce, finalmente, spre 
o definiţie sintetică a adevărului ca „evaluare a gradului de corespondență din- 
tre mulțimea constructelor şi mulțimea obiectelor, corespondență dotată 
cu capacitate reprezentativă, cu forță referenţială şi cu transport de infor- 
mație”?. Integrarea într-un sistem conceptual a dimensiunilor semantice 
ale adevărului a dat posibilitatea re-evaluării teoriei adevărului-corespon- 
dență, în climatul epistemologie al complementarității teoriilor corespon- 
denței, coerenței şi utilității. 

Varietatea şi incompletitudinea perspectivelor cercetării adevărului 
ne-a readus, prin raportare la problematica hermeneuticii, explicitării şi 
interpretării, la mai vechea idee a „cercului comprehensiunii”, deosebit 
de importantă în metodologia argumentării în filozofie şi ştiinţele socio- 
umane. După cum s-a spus, circularitatea comprehensiunii trimite la om 
şi la totalitatea formelor ființării sale. Comprehensiunea a deschis gnose- 
ologia, nu numai spre universul hermeneutic, ci şi spre fenomenologie şi 
ontologie. Iniţiată în registrul gnoseologismului modern post-kantian al 
emancipării ştiinţelor socio-umane, „comprehensiunea comprehensiunii” 
a evoluat prin „hermeneutica universală”, sau ştiinţa despre comprehen- 
siune a lui Schleiermacher, hermeneutica istorică a lui Dilthey, sociologia 
comprehensivă a lui M. Weber şi, ulterior, prin deschiderea spre fenome- 
nologie şi ontologie a hermeneuticii la Heidegger, Ricoeur sau Gadamer, 
spre o comprehensiune văzută ca mediu universal uman şi, în primul rând, 
mediul uman al „producţiei operelor”, structură a modului de a fi uman, şi 
nu doar cuprindere a acestuia. 

În contextul acestor achiziţii ale teoriei cunoaşterii în conivenţă cu her- 
meneutica, fenomenologia şi ontologia, ne-am propus, plecând de la setul 
de ipoteze avansat, schițarea unei teorii a culturii recunoaşterii, înteme- 
iată pe adevărul comprehensiv conceput ca adevăr-recunoaştere exersat 
de omul failibil. Este ştiut că în cunoaşterea socio-umană a modernităţii 
târzii şi-au făcut loc tot mai mult exegezele hermeneutice, demersurile 
relativist-contextualiste, epistemologia sistemistă a complexităţii. Într-o 


2 Petre BOTEZATU, „Dimensiunile adevărului”, în IDEM, ed., Adevăruri despre adevăr, 
Editura Junimea, laşi 1981, 47. 

atmosferă intelectuală antipozitivistă, câştigă teren abordările de factură 
comprehensivă?. În opinia noastră, eterogenitatea faptelor socio-umane 
purtătoare de sens, interdependenţa obiectului şi subiectului cunoaşterii şi 
acțiunii, cunoaşterea prin intuiție sintetică şi experiență trăită, atitudinea 
empatică şi responsabilizarea subiectului, sensibilizarea față de contextele 
ecologice, istorice şi multiculturale, analiza contradicţiilor şi asumarea pa- 
radoxurilor complexității socio-umane, preeminența analizelor calitative 
fac din paradigma comprehensivă, cu atât mai mult în epoca provocări- 
lor postmoderne, un model analitic adecvat, caracterizat printr-un stil de 
gândire nuanțat, atent la consecinţele şi derapajele hiper-raționalismului, 
determinismului sau istoricismului. 

Generat prin căutările credinței şi rațiunii pândite permanent de ne- 
linişti şi îndoială, adevărul comprehensiv coagulează conştiinţa de sine, 
încrederea în propria persoană. şi confirmarea acesteia prin recunoaştere 
şi comunicare cu ceilalţi. Dezvoltat în orizontul autoconştiinței personale, 
drumul spre adevărul recunoaşterii de sine şi de celălalt presupune întâl- 
nirea permanentă a credinței şi rațiunii, căci — ne întâmpină din primele 
rânduri enciclica Fides et ratio — 


credinţa şi rațiunea sunt ca două aripi cu care spiritul uman se înalță spre con- 
templarea adevărului. Dumnezeu este cel care a pus în inima omului dorința 
de a cunoaşte adevărul şi, în definitiv, de a-l cunoaşte pe el, pentru ca, cunos- 
cându-l şi iubindu-l, să poate ajunge la adevărul întreg despre sine însuşit. 


Drumul adevărului spre adevărul întreg despre sine însuşi este, în fond, 
drumul prin credință şi rațiune al adevărului comprehensiv trăit prin con- 
ştiinţa de sine, prin „mărturia adevărului filozofic” şi „memoria adevărului 
teologic”5 ce se împletesc permanent. 

Într-unul dintre aforismele sale, Lucian Blaga afirma că filozofia este 
bemolul vieţii, pentru că adânceşte tonul acesteia cu un semiton, transpu- 
nându-ne, astfel, într-un registru mai grav. Preluând o parafrază avansată de 
noi într-o altă lucraref, am putea afirma următoarele: conştiinţa filozofică este, 


3 John R. SEARLE, Realitatea ca proiect social, Polirom, laşi 2000; Gary Kina — Robert 
KEOHANE — Sidney VERBA, Fundamentele cercetării sociale, Polirom, laşi 2000; Alex MuccHIELUI, 
ed., Dicţionar al metodelor calitative în ştiinţele umane şi sociale, Polirom, laşi 2002; Ro- 
nald F. KING, Strategia cercetării. Treisprezece cursuri despre elementele ştiinţelor sociale, 
Polirom, laşi 2005. 

1 IOAN PAUL AL II-LEA, Scrisoarea enciclică Fides et ratio (14.09.1998), Editura Presa 
Bună, laşi 1999, 3. 

5 Wilhelm DANcĂ, Fascinația adevărului. De la Toma de Aquino la Anton Durcovici, 
Editura Sapientia, laşi 2005. 

6 Anton CARPINSCHI, „Nevoia de filozofie politică în lumea de astăzi”, Dialog teologic 13 
(2004) 19-30. 

la rându-i, „bemolul filozofiei”, deoarece, în complexa ei calitate psiho-spi- 
rituală, se manifestă printr-o stare de maximă luciditate față de rostul di- 
verselor demersuri ale filozofiei. Conştiinţa filozofică este, „atunci când ia 
ființă şi acolo unde se împlineşte, un produs de supremă veghe a omului,... 
un «ceva» ce rămâne în permanenţă de făcut, iar câtuşi de puţin un ce în- 
cheiat şi dat o dată pentru totdeauna, ca un pretins «canon», ce ar trebui 
doar să ia act de sine”?. Formă a conştiinţei de sine, conştiinţa filozofică 
este încercarea omului ca ființă rațională de a deveni, prin sine, mai înțe- 
lept şi comprehensiv. Ceea ce ne propunem aici este să corelăm conştiinţa 
filozofică şi comprehensiunea. Act personal de trăire rațională şi înțelegere 
a celuilalt, conştiinţa filozofică veghează drumul reflexivităţii spre măsură 
şi acceptarea rezonabilă a diferenţei prin asumarea responsabilităţi şi re- 
cunoaşterea propriilor limite. Contracarând derapajele periculoase, amo- 
rale, ale „ştiinţei fără conştiinţă”, pe acelea teziste şi manipulatorii ale 
ideologiei şi propagandei, sau ale fundamentalismului, conştiinţa filozofică 
în calitate de comprehensiune în act se manifestă „în lumina naturală a 
rațiunii”, antrenând capacitatea de înțelegere şi interpretare, judecată şi 
discernământ. 

Provocată de griji şi îngrijorări, nelinişti şi îndoieli provenite dinafara 
şi dinăuntrul ei, ființa umană se mobilizează, asumându-şi funcția de în- 
grijire a sufletului prin credinţă şi rațiune. În această operă există diferite 
căi de cunoaştere şi raportare la lume: cunoaşterea obiectivă a realităţii 
prin achiziţii ştiinţifice, cunoaşterea subiectivă prin creaţie artistică şi ex- 
periență estetică, cunoaşterea prin credință, revelație şi raportarea ființei 
umane la perfecțiunea divină. Prin ştiinţă cunoaştem cauzele şi efectele în 
lumina raţiunii şi, pe baza acestora, proiectăm şi construim tehnologiile ce ne 
asigură confortul şi binele material. Prin artă trăim experienţe estetice şi 
stări sufleteşti ce ne ajută la înțelegerea propriei noastre ființe şi a semeni- 
lor noştri. Prin cunoaştere şi trăire „în lumina supranaturală a credinței”, 
ne raportăm, ca ființe limitate, la Referenţialul divin, căci, spune Toma de 
Aquino, „a fost necesar pentru om, spre salvarea sa, să-i fie descoperite 
prin revelație divină cele ce transcend raţiunii umane (...) A fost necesar, 
deci, ca, pe lângă disciplinele filozofice, care sunt cercetate prin rațiune, 
să primească doctrina sfântă prin revelație”, căci, „nimic nu opreşte ca 
aceleaşi lucruri, despre care disciplinele filozofice tratează în măsura în 
care sunt cognoscibile prin lumina rațiunii naturale, altă ştiinţă să le tra- 
teze după felul cum sunt cunoscute prin lumina revelației divine”?. Nici 


7 Lucian BLAGA, Despre conştiinţa filosofică, Editura Facla, 1974, 172-173. 

8 "TOMA DE AQUINO, Summa theologiae. Despre Dumnezeu, Opere I, Partea I, Quaestio I, 
Capitolul 1, Editura Ştiinţifică, Bucureşti 1997, 40. 

? TOMA DE AQUINO, Summa theologiae. Despre Dumnezeu, 41. 

neutralitatea impersonală a ştiinţei în căutarea adevărului obiectiv, nici 
sensibilitatea trăirii estetice prin actul artistic şi nici credința religioasă 
şi revelaţia Persoanei absolute a lui Dumnezeu nu pot exclude însă conşti- 
inta filozofică, actul comprehensiv al omului ca om, interogaţiile şi proble- 
matizările acestuia asupra condiției intelectuale şi morale a omului, a me- 
ritelor şi limitelor reflecţiei filozofice. Respingând orgoliile scientismului, 
platitudinea lozincardă a propagandei şi ambițiile fanatismului, conştiinţa 
filozofică este un act comprehensiv de înțelegere şi recunoaştere a propriilor 
limite şi deschidere, totodată, spre alte orizonturi de cunoaştere şi acțiune, 
sub semnul înțelepciunii şi măsurii. 

Exigenţa conştiinţei filozofice ca act comprehensiv pare cu atât mai ac- 
tuală astăzi, într-o lume aflată în „criza sensului” prin fărâmițarea cunoaş- 
terii, relativizarea valorilor şi teribila experienţă a răului. Confruntată cu 
ambiguitățile eclectismului, relativismul istoricismului, suficiența scien- 
tismului, negativismul dizolvant al nihilismului, filozofia nu trebuie să se 
lase atrasă în situaţia riscantă de a abandona problema „naturii lucrurilor”, 
a angajării morale şi a responsabilităţii, degradând rațiunea la funcţiile 
instrumentale şi lipsind-o, astfel, de dimensiunea sapiențială, de metafi- 
zica şi axiologia deschiderilor spre transcendență, sens, valoare. Tocmai 
de aceea, sensibilă la deschidere, diferență, dialog şi complementaritate, 
conştiinţa filozofică se manifestă ca stare de veghe a conştiinţei de sine prin 
dialogul cu celălalt, aşadar, ca act de comprehensiune. 


2. Adevărul comprehensiv ca adevăr-recunoaştere 


O idee importantă a studiului nostru este aceea că între comprehensi- 
une şi recunoaştere există o legătură profundă şi originară ce stă la baza 
configurării adevărurilor comprehensive. Comprehensiunea presupune 
recunoaşterea, iar recunoaşterea, la rândul său, comprehensiunea. Dacă 
prin comprehensiune recunoaştem ceva sau pe cineva, iar prin recunoaş- 
tere realizăm comprehensiunea, atunci comprehensiunea şi recunoaşterea 
interacționează organic. Nu întâmplător, această interpretare este conți- 
nută în însăşi etimologia latină a termenului ce pune în evidenţă atât sen- 
sul propriu (a apuca, a cuprinde ceva), cât şi sensul figurat: a cuprinde cu 
sufletul şi mintea, a înțelege şi simți împreună cu cineva”. 

În opinia noastră, cele două sensuri ale termenului de comprehensiune 
se regăsesc în cele două niveluri ale adevărului comprehensiv, respectiv ale 
adevărului prin recunoaştere: nivelul extensional, detectabil în recunoag- 


1 Verbul din limba latină, comprehendo, - dere, - di, - sum (compus din cum şi prehen- 
do), însemna „a apuca”, „a lua”, „a prinde”, „a cuprinde”, „a arăta”, „a număra”, dar şi „a 
înțelege”, adică a cuprinde ceva cu sufletul şi cu mintea. 

terea informaţțional-cognitivă ce se referă la cuprinderea cu puterea minții, 
implicit, la recunoaşterea neutră a elementelor, trăsăturilor, dimensiunilor 
caracteristice unui obiect, proces, entități, concept şi nivelul intensional, 
prezent în recunoaşterea axiologică şi morală ce vizează experiențe comune 
şi rezonanță afectivă. 

Din perspectiva informaţional-cognitivă, recunoaşterea nu are nici o 
conotaţie axiologică, juridică sau morală, ci doar una minimală, dar foarte im- 
portantă din punct de vedere cognitiv: transmiterea, receptarea şi creş- 
terea numărului şi calităţii informaţiilor şi a volumului de cunoştinţe. 
Recunoaşterea informațională presupune intervenția memoriei prin care 
conştiinţa identifică obiectul unei reprezentări actuale cu un obiect anteri- 
or perceput. Este vorba despre o apropiere între percepţie şi amintire, prin 
care are loc examinarea unei realități pentru a-i determina conţinutul, tră- 
săturile, devenirea. Vorbim, în acest sens informaţional şi neutru, despre 
recunoaşterea ca atare, fără conotaţii afective, a unei persoane sau a unor 
locuri, despre recunoaşterea traseului înaintea unei curse oficiale, despre 
acțiunea militară de recunoaştere a terenului, despre recunoaşterea unei 
cărți ca obiect sau a unui titlu, a unui text sau a unei melodii etc. 

Există însă şi un nivel mai profund, intensional, comprehensiunea în- 
semnând, în această situaţie, recunoaşterea a ceva sau a cuiva prin puterea 
de pătrundere a sensului şi de înțelegere a semnificaţiilor spirituale şi su- 
fleteşti ale acțiunii umane, co-trăire prin empatie, autodepăşirea şi auto- 
obiectivarea propriului „eu”, transpunerea în situaţia celuilalt. Practicată 
la nivelul intensional al trăirii unor experienţe similare, comprehensiunea 
înseamnă recunoaşterea principiilor, normelor şi valorilor celuilalt. Aceasta 
înseamnă că, pe lângă recunoaşterea informațională şi comprehensiunea 
în plan cognitiv, există şi alte tipuri de recunoaştere — axiologică, juridică, 
morală —, în funcţie de nivelul de profunzime şi de registrul de manifestare 
al comprehensiunii. 

Astfel, în plan axiologic, recunoaşterea are în vedere evaluarea şi recu- 
noaşterea valorii cuiva sau a ceva, din punct de vedere profesional, politic, 
economic, religios, artistic, sportiv etc. Aceasta înseamnă aprecierea şi vali- 
darea competențelor, abilităților şi performanțelor unei persoane sau grup 
în funcţie de domeniul activităţii; prețuirea volumului şi calității informa- 
țiilor, demonstrațiilor sau stilului unui text, fie acesta, religios, ştiinţific, 
literar, filozofic; valorizarea achiziţiilor culturale şi a experienței politice, 
economice, religioase, artistice a diferitelor tipuri de societăți. Recunoaş- 
terea axiologică depăşeşte recunoaşterea informaţională, dar nu se con- 
fundă cu recunoaşterea morală. Putem recunoaşte sau aprecia pe cineva 
din punct de vedere profesional, politic, economic, artistic sau sportiv etc., 
fără a-l recunoaşte şi în plan moral. Viaţa a fost şi continuă să fie martora 

activității unor persoane importante din punct de vedere profesional, po- 
litic, economic, artistic etc., dar departe de standardele minimei moralia. 
Gradele recunoaşterii axiologice variază în funcție de valoarea operei sau 
activităţii în cauză, domeniu, coordonate spațio-temporale etc. Se vorbeşte 
astfel despre recunoaştere la nivel local, naţional, regional, internaţional. 
Este ştiut că procesele de evaluare şi stabilire a ierarhiilor se numără prin- 
tre cele mai complexe şi controversate activități umane, ele declanşând 
deseori un adevărat „turbion” al orgoliilor, invidiilor şi animozităţilor. 

Din perspectivă juridică, recunoaşterea înseamnă oficializarea a ceva 
sau a cuiva, acceptarea cu statut de legalitate a unei persoane, grup poli- 
tic, confesional-religios, sexual, etnic, generațional etc., consfințirea unei 
stări de fapt nerecunoscute legal până atunci. Recunoaşterea juridică a 
ceva sau a cuiva nu înseamnă automat recunoaşterea axiologică şi, cu atât 
mai puţin, recunoaşterea morală a acelui ceva sau cuiva. Dintre formele 
recunoaşterii, cea juridică pare a fi cea mai apropiată de tolerare. Cineva 
poate să nu agreeze comportamentele homosexuale, sau anumite modele 
culturale exotice, dar dacă acestea nu afectează libertatea şi securitatea 
celorlalți, dacă nu prezintă un pericol social şi nu destabilizează un re- 
gim democratic, încep să fie acceptate şi legalizate ca atare în societăţile 
cu democraţie stabilă. Cineva poate să agreeze, în particular, doctrinele şi 
practicile unor partide şi grupări fundamentaliste, extremiste. Dincolo de 
caracterul discutabil, această opțiune personală este sancționată ca atare, 
din punct de vedere juridic, în eventualitatea materializării sale politice. 
Caracterul criminal al activităților exclude partidele şi orientările extre- 
miste din eşichierul politic legal recunoscut. 

În ceea ce priveşte recunoaşterea religioasă a unei persoane sau grup 
din afara propriei religii, dar de factură nonfundamentalistă, aceasta pre- 
supune, în primul rând, recunoaşterea juridică. Desigur, poate fi vorba şi 
despre o recunoaştere axiologică şi morală în grade variate, chiar dacă nu 
aparținem sau nu aderăm la respectiva religie. Cineva care nu recunoaşte 
adevărul doctrinar al unei religii sau confesiuni nu înseamnă că nu poate 
accepta recunoaşterea legală a acelei religii sau confesiuni, dacă acestea nu 
aduc atingere principiilor de drept şi practicilor democratice. Din punct de 
vedere legal, recunoaşterea religioasă a unui grup este oficializarea acelui 
grup, recunoaşterea juridică a organizării şi practicilor religioase ale respec- 
tivului grup. 

În sens moral, recunoaşterea a ceva sau a cuiva înseamnă, de la caz la 
caz, acceptarea, consideraţia, admiraţia, respectul față de acel ceva sau 
cineva. Recunoaşterea morală semnifică, în fond, maximumul puterii com- 
prehensive şi, implicit, realizarea condiției umane, împlinirea omului ca 
om. Recunoaşterea morală se centrează pe conştiinţa morală, aşadar pe 

evaluarea etică şi valorile morale şi mai puțin sau deloc pe evaluarea cali- 
tăților profesionale, politice, economice, sportive etc. Chiar cu preţul unor 
pierderi în planul recunoaşterii axiologice sau juridice, recunoaşterea mo- 
rală rămâne semnul atingerii condiției umane. O înfrângere pe câmpul de 
luptă sau în vâltoarea competiţiilor profesionale, politice, artistice, spor- 
tive se poate converti într-o victorie morală, atunci când omul se ridică 
la nivelul condiției umane, când, plecând de la recunoaşterea limitelor şi 
propriilor greşeli, este capabil să recunoască superioritatea celuilalt. Lec- 
ţia recunoaşterii morale este una a discernământului şi corectitudinii, a 
maturizării spirituale şi autodepăşirii. 

Bogăția de sensuri a termenului „recunoaştere” poate fi pusă în valoare 
şi prin alte distincţii de planuri. Trecută prin filtrul diatezelor, recunoaş- 
terea poate fi reflexivă, activă, pasivă. Vorbim, în primul rând, despre re- 
cunoaşterea reflexivă, deoarece, în contextul coagulării conştiinţei de sine 
şi al plămădirii personalității, un rol esenţial îl joacă momentul reflexiv al 
auto-cunoaşterii şi al justei auto-recunoaşteri. În procesul formării adevă- 
rurilor comprehensive, propria cunoaştere şi recunoaştere sunt validate şi 
prin cunoaşterea şi recunoaşterea celuilalt. În unele situaţii, chiar înainte 
de a recunoaşte ceva sau pe cineva, trebuie să ne auto-cunoaştem şi să fim 
capabili să ne recunoaştem cât mai bine calităţile şi limitele. De dorit este 
ca numai după rezolvarea cât mai corectă şi sinceră a momentului reflexiv 
al auto-recunoaşterii să se treacă la evaluarea celorlalți. Recunoaşterea 
onestă a propriilor limite şi greşeli implică, totodată, curaj din partea per- 
soanei în cauză şi încredere în judecata critică, discernământul şi înțelegerea 
celorlalți. 

Recunoaşterea presupune momentul activ — a recunoaşte pe cineva sau 
ceva — şi momentul pasiv: a fi recunoscut de cineva. În consecință, recu- 
noaşterea poate fi nonreciprocă sau reciprocă. Este nonreciprocă atunci 
când are loc într-un singur sens, fie activ, fie pasiv. Recunoşti pe cineva, 
dar nu eşti, la rândul tău, recunoscut de acel cineva, sau eşti recunoscut de 
cineva, dar tu nu-l recunoşti. A îl recunoaşte, de pildă, pe B ca un bun pro- 
fesionist, dar B nu recunoaşte calitățile profesionale ale lui A. În acest caz, 
se manifestă o recunoaştere univocă, unidirecționată, nonreciprocă. Re- 
cunoaşterea este reciprocă, reunind momentul activ şi pe cel pasiv, atunci 
când este în dublu sens: recunoşti şi eşti, la rândul tău, recunoscut. 

O altă distincție cu consecințe social-politice importante poate fi opera- 
tă, din perspectiva numărului actorilor implicaţi, între recunoaşterea inter- 
personală şi cea inter-grupală, în diferite planuri: informaţional, axiologic, 
juridic, moral, religios. Marile probleme de ordin politic — de acceptare, 
proiecție şi construcţie a unei culturi a recunoaşterii — le ridică grupurile 
minoritare în relațiile lor cu majoritarii sau în relațiile dintre ele, atunci 

când apar probleme şi interese specifice de ordin profesional, cultural, con- 
fesional, sexual, generațional etc. Trecerea de la planul inter-personal la 
cel inter-grupal pune recunoaşterea nu numai sub aspectul multiplicării 
şi complicării problemelor, dar şi sub acela al complexificării politice şi al 
implicaţiilor multiple pe care aceasta le presupune. 

Pornind de la nivelurile extensional şi intensional al comprehensiunii şi 
adevărului comprehensiv, diferitele fațete ale recunoaşterii ne-au relevat 
bogăţia de sensuri şi nuanţe pe care le îmbracă recunoaşterea ca fapt şi 
proces psihosocial. Dar trăirea sinceră a recunoaşterii presupune, după 
cum spuneam, un anume tip uman. Omul real, conştient de propria-i fai- 
libilitate, capabil să-l recunoască pe celălalt, devine, prin aceasta, un pur- 
tător al adevărului comprehensiv. Cum ar arăta un asemenea tip uman? 
Cum am putea modela profilul acestui actor al adevărului comprehensiv şi 
al culturii recunoaşterii? 


3. Omul failibil, ipostazele umanului şi adevărul comprehensiv 


Modelul ipostazelor umanului este expresia unui adevăr comprehensiv 
ce s-a născut prin înțelegerea faptului că omul trăieşte într-un câmp an- 
tropologic ce funcţionează ca matrice a naturii sale specifice. Conceput ca 
o totalitate prin dinamica elementelor sale complementare şi concurente, 
câmpul antropologic reuneşte, conform cercetărilor interdisciplinare din 
ultimele decenii: sistemul genetic (cod genetic, genotip), creierul (epicen- 
trul fenotipic), sistemul socio-cultural (sistem fenomenal-generativ), eco- 
sistemul (nişă ecologică, mediu înconjurător)!!. Ecosistemul controlează 
codul genetic, creierul şi societatea; sistemul genetic produce creierul, care 
condiționează societatea şi dezvoltarea complexității culturale. La rândul 
său, sistemul socio-cultural actualizează competențele şi aptitudinile cre- 
ierului, modifică ecosistemul, influențează selecția şi evoluţia genetică. 
Aceasta înseamnă că, din punct de vedere ştiinţific, orice secvență compor- 
tamentală umană se manifestă într-un câmp antropologic ce prezintă câte o 
dimensiune genetică, cerebrală, socială, culturală, ecosistemică. Acest fapt 
semnifică, din punct de vedere filozofic, că omul este o ființă multidimensi- 
onală, natura umană nefiind exclusiv genetică sau culturală. Multidimen- 
sional, circumstanțial, plastic şi creativ, omul poate fi considerat un sistem 
genetico-cerebro-socio-cultural, al cărui epicentru organic este creierul, 
adevărata „placă turnantă bio-culturală” prin care comunică organismul 
individual, sistemul genetic, mediul ecosistemic, sistemul socio-cultural. Cen- 
tru integrator al câmpului antropologic, creierul lui Homo sapiens permite 


1 Edgar Morn, Paradigma pierdută: natura umană, Editura Universităţii „Al. I. 
Cuza”, laşi 1999. 

comunicarea dintre biologic şi cultural, conferind specificul naturii umane 
şi, implicit, deschiderea spre celelalte ipostaze ale umanului: condiția şi 
esența. 

Interacțiune mereu schimbătoare a capacităților, condiţiilor şi necesită- 
ților, natura umană este dinamică şi contradictorie. „Cheia naturii umane 
constă în varietate” — scria John W. Chapman. „Natura noastră este plas- 
tică şi maleabilă. Noi simbolizăm nişte artefacte culturale auto-modelate. 
Sau, mai degrabă, natura noastră este un amalgam de tendințe şi atri- 
bute permanent confruntate cu o varietate de circumstanţe şi sensuri”!?. 
Instinctuali şi raţionali, optimişti şi pesimişti, constructivi şi distructivi, 
ordonați şi dezordonaţi, eroici şi laşi, tragici şi comici, oamenii prezintă 
o uluitoare diversitate ce nu poate fi înțeleasă plecând de la un principiu 
simplu şi rigid de unitate, ci doar de la un ansamblu de principii gene- 
ratoare ce acționează specific în contexte istorice diferite. Natura umană 
multidimensională face ca oamenii să fie mereu paradoxali şi imprevizibili 
ca urmare a clivajelor ce apar între substratul biologico-genetic, bogăţia 
activității cerebrale şi a trăirilor psihice, pluralitatea socială şi diversitatea 
grupurilor de interese. Realitate dinamică exprimând esența naturală a 
ceea ce este omenesc, natura umană s-a modelat în cursul procesului de 
hominizare prin exigenţele supraviețuirii şi selecției. 

Plastică şi inovativă, inteligentă şi amorală, natura umană le permite 
oamenilor diverse forme de manifestare şi performanțe adaptative. Conse- 
cinţele şi riscurile sociale ale acestei stări de fapt, indiferente în raport cu 
valorile morale şi de drept, dezvăluie limitele naturii umane. Mai mult, su- 
punându-se legilor implacabile ale naturii, omul rămâne, tocmai prin na- 
tura sa, o ființă limitată şi dependentă. Conştiinţa dureroasă a finitudinii 
şi emoția în fața morţii au produs însă în om „setea de nemurire”, conştiinţa 
subiectivă fondată pe credinţa în valorile spirituale ale transcendenței şi 
transmortalităţii. „In faţa morţii” — atrag atenţia documentele Conciliului 
ecumenic al II-lea din Vatican — „enigma condiţiei umane îşi atinge culmea 
(...) Sămânța veşniciei, pe care o poartă în sine, neputându-se reduce la 
materie, se răzvrăteşte împotriva morţii”! şi, prin revelaţia divină, omul 
află că, fiind creat de Dumnezeu pentru un scop fericit, a fost înzestrat cu 
demnitatea conştiinţei morale, al cărei temei rezidă în chemarea omului la 
comuniunea cu Dumnezeu cel veşnic. 

Din cele spuse până acum rezultă că semnificaţia transcendentă a exis- 
tenței umane nu poate fi înțeleasă exclusiv din perspectiva naturii umane. 


12 John W. CHAPMAN, „Toward a General Theory of Nature and Dynamics”, în J. ROLAND 
Pennock — John W. CHAPMAN, Human Nature in Politics, Nomos XVII, New York University 
Press, New York 1977, 293. 

În aspiraţia spre spiritualitate, omul îşi asumă şi depăşeşte natura. De al- 
tfel, o dată cu apariţia „breşei antropologice”, omul a făcut primul pas spre 
disocierea destinului său spiritual de cel natural. Indiferentă, obiectivă şi im- 
placabilă, natura umană nu putea pătrunde, sua sponte, în lumea valorilor 
etice, a libertăţii spirituale şi deciziilor personale. Numai aspirând spre 
starea de maximum axiologic şi altitudine spirituală a condiției umane, 
omul poate rezona cu transcendența. Sondând adâncul conştiinţei, omul 
descoperă „o lege pe care nu şi-o dă el însuşi, dar căreia trebuie să i se su- 
pună şi al cărei glas, chemându-l neîncetat să iubească şi să facă binele şi 
să evite răul, răsună la momentul potrivit în urechea inimii: «Fă aceasta, 
fugi de aceea!»”!1. Numai printr-o „întâlnire interioară în experienţa spiri- 
tuală”, omul devine mai bun, mai om, atingându-şi condiția umană. 
Imanent prin natura sa proteică, transcendent prin condiția spirituală, 
omul se realizează ca „persoană în act” în viaţa socială. Esenţa umană se 
fenomenalizează în praxis. Problemele ce confruntă orice societate declan- 
şează potenţialul naturii umane, reclamând, totodată, principiile şi valorile 
condiţiei umane. Întâlnirea naturii şi condiţiei umane se consumă în act, 
în marile sisteme de activitate socio-umană. Fiecare dintre aceste sisteme 
de activitate ce pun în valoare esența umană constituie, totodată, condiţii 
de existență pentru orice comunitate umană. Astfel, fiecare comunitate se 
menține în viață şi se reproduce (sistemul biosocial), locuieşte şi îşi amena- 
jează spaţiul, coabitând cu alte specii (sistemul ecosocial), comercializează 
bunurile pe care şi le produce (sistemul economic), creează şi asimilează va- 
lori culturale (sistemul cultural), comunică informații, imagini, simboluri, 
mediind între părți şi mediatizând totodată (sistemul comunicaţional), 
reglementează grupurile de interese, raporturile sociale şi direcționează 
acțiunile colective pe baza deţinerii puterii (sistemul politic). Observăm că 
fiecare dintre condiţiile de existenţă ale unei societăți umane este cadrul 
apariției sistemului social corespunzător. Fiecare dintre aceste sisteme în- 
deplineşte funcţii specifice prin mijloace proprii, dar şi prin interacțiunea 
cu celelalte sisteme. Deşi autonome, sistemele sociale nu sunt „entități in- 
dependente”, „esenţe” sau „substanţe metafizice”, ci ansambluri de activi- 
tăi în interacțiune în totalitatea concretă a unei societăţi globale. Autonome 
şi interdependente totodată, sistemele sociale multistabile constituie îm- 
preună societatea globală ce se manifestă ca „integron” (François Jacob), 
complex posedând proprietatea de multifinalitate'?. În acest context social 


14 GS 16 

15 Anton CARPINSCHI, „Inovația socială şi puterea politică - fundamente pentru o pa- 
radigmă anti-utopică”, studiu introductiv la volumul: Jean-William LAPIERRE, Viaţă fără 
stat?, Institutul European, Iaşi 1997; de acelagi autor, studiul: „Paradigma complexității 
şi sistemul acțiunii concrete”, în Adrian-Paul Ivrescu, ed., Mentalități şi instituții. Carente 

(social-global, societal), esența umană apare ca rezultanta efectivă a naturii 
şi condiției umane. 

Natura, condiţia şi esenţa în dinamica lor modelează profilul omului 
failibil ca „persoană în act”. Dar numai în calitate de actor al adevărului 
comprehensiv ca adevăr-recunoaştere, omul failibil este capabil să-şi recu- 
noască propriile limite şi să recunoască valoarea celuilalt, aspirând, toto- 
dată, spre o cultură a recunoaşterii. Lung şi anevoios, drumul de la recu- 
noaştere la cultura recunoaşterii trece prin comprehensiunea şi adevărul 
de care este capabil omul failibil. 


4. Comprehensiune şi adevăr: spre o cultură a recunoaşterii 


Prin coroborarea sensurilor termenului de recunoaştere, am putea 
identifica două forme majore ale procesului recunoaşterii: una limitată sau 
parțială şi cealaltă globală sau multidimensională. Atunci când vorbim 
despre recunoaşterea limitată sau parțială, avem în vedere recunoaşterea 
nonreciprocă, interpersonală, informațională, eventual, axiologică şi / sau 
juridică. Limitată la anumite sensuri şi planuri, incompletă şi fragilă, recu- 
noaşterea parțială este încă departe de o adevărată cultură a recunoaşterii. 
În opinia noastră, drumul spre cultura recunoaşterii marchează procesul 
de trecere spre recunoaşterea reciprocă, intergrupală în plan informatio- 
nal, axiologic, juridic, religios şi, mai ales, moral. Recunoaşterea ce atinge 
la nivelul unei comunități stadiul de cultură a recunoaşterii presupune un 
proces sistematic, de durată, cu urcuşuri şi coborâşuri, în care comprehen- 
siunea nu mai joacă doar un rol cognitiv-informaţional, ci şi unul moral şi 
practic. 

Cultură a unei umanităţi maturizate, cultura recunoaşterii adjudecă di- 
versitatea planurilor şi sensurilor culturii — filozofic, sociologic, antropologic 
—, topindu-le într-un concept de sinteză. Astfel, ea reuşeşte să cuprindă cva- 
sitotalitatea elaboratelor colectivităților omeneşti prin care are loc trans- 
formarea conştientă a mediului natural şi social, implicit, dezvoltarea 
omului ca ființă umană. Modalitate colectivă de a gândi şi simţi, cod vital 
al umanităţii, cultura devine o cultură a recunoaşterii atunci când, prin 
„jocul” elementelor sale componente - simboluri, rituri, limbaj, norme, 
tradiții, moravuri, valori —, poate comunica la nivel interpersonal şi intergru- 
pal în medii sociale, etnice, confesionale, profesionale, generaționale diferite. 
Cultura recunoaşterii este, în fond, sistemul de punere-în-formă a diferitelor 
expresii de viaţă, corelarea necesară a unor conținuturi existențiale dina- 
mice şi adesea contradictorii. În acest context, trebuie menţionat rolul 


de mentalitate şi înapoiere instituțională în România, Editura Ars Docendi, Universitatea 
Bucureşti 2002, 319-338. 

constructiv al criticii în proiectarea şi făurirea unei culturi a recunoaşte- 
rii. Recunoaşterea autentică, interpersonală sau intergrupală, axiologică, 
juridică, morală presupune judecata şi evaluarea critică din perspectiva 
activării permanente a discernământului. Am putea spune că cine nu este 
luat în colimatorul judecății critice în plan profesional, politic, artistic etc., 
nu este recunoscut. 

Cultura recunoaşterii este un adevărat concept multidimensional şi sin- 
tetizator al culturii. Realitate interioară marcând „drumul sufletului spre 
sine însuşi”!$, implicit, „procesul autoeliberării progresive a omului”! şi 
construirii prin limbaj, artă, religie, ştiinţă a propriului univers, cultura 
recunoaşterii se raportează, în mod necesar, la natură, societate şi deve- 
nirea umană. Aceasta îi dă conceptului filozofic de cultură a recunoaşterii 
un sens emancipator. Dintr-o perspectivă comportamentistă, cultura re- 
cunoaşterii poate fi văzută ca o „configurație a comportamentelor învă- 
ţate şi a rezultatelor”!* acestora împărtăşite şi transmise către membrii 
unei societăţi. În accepțiune sociologică, cultura desemnează „valorile, 
normele şi bunurile materiale caracteristice unui anumit grup”!?. Cu alte 
cuvinte, societatea, prin ansamblul elaboratelor sale, este mediul propice 
unei culturi a recunoaşterii. Având ca actor omul failibil şi creativ, cultura 
recunoaşterii este un întreg ce cuprinde limbajul, arta, obiceiurile şi mora- 
vurile, diferitele cunoştinţe, mentalitățile, credințele religioase, principiile 
de drept dobândite de om într-un cadru social. În ceea ce priveşte originea 
elaboratelor culturale, adoptăm punctul de vedere culturologic inițiat de 
Alfred L. Kroeber şi Clyde Kluckholm?%, conform cărora cultura, implicit 
cultura recunoaşterii, nu este doar comportament, ci şi o realitate nesub- 
stanțială, supraorganică, simbolică, creatoare de structuri, semnificaţii şi 
modele pentru gândire şi acțiune. 

Folosirea concomitentă în planuri diferite - propriu-figurat, subiec- 
tiv-obiectiv —, sau din perspective ştiinţifice complementare - sociologică, 
psihologică, etnologică, antropologică, istorică, politologică etc. —, face din 
conceptul multidimensional de cultură a recunoaşterii, unul de sinteză. De 
altfel, într-o încercare de sistematizare, Raymond Williams distingea trei 
mari direcţii: 1) procesul general al dezvoltării intelectuale, spirituale şi 


16 Georg SIMMEL, „Despre filosofia culturii”, în Cultura filosofică. Despre aventură, sexe 
şi criza modernului, Humanitas, Bucureşti 1998, 209. 

1 Ernst CASSIRER, Eseu despre om. O introducere în filosofia culturii umane, Humanitas, 
Bucureşti 1994, 314. 

'5 Ralph LINTON, Fundamentul cultural al personalităţii, Editura Ştiinţifică, Bucureşti 

estetice; 2) modul particular de viață al unui popor, epoci, grup sau umani- 
tăți, în general; 3) operele şi practicile activităţii intelectuale şi, în special, 
artistice filtrate în timp?!. Observăm întrepătrunderea planurilor şi sen- 
surilor pe care le vom denumi: psiho-educaţional, etno-sociologic, istorico- 
axiologic. Procesul psiho-educațional dă măsura instruirii şi socializării 
individului, planul etno-sociologic surprinde legăturile indestructibile din- 
tre cultură şi grupul social, iar cel istorico-axiologic, cultura ca sinteză a 
valorilor şi factor istoric. Desluşim aici articulațiile logico-istorice ale unei 
culturi a recunoaşterii ce se constituie în spațiul-timp al devenirii pluralis- 
mului social şi al maturizării colectivităților multiculturale. Cultura recu- 
noaşterii apare, astfel, ca o sinteză culturală a unei umanități maturizate??. 
Când vorbim despre o sinteză culturală, avem în vedere forța şi vocația 
sintetizatoare a culturii şi, în particular, capacitatea de conciliere, reconci- 
liere şi sinteză a culturii recunoaşterii într-o comunitate experimentată şi 
înțelepțită a oamenilor failibili. 

